Årungen

Årungen er en innsjø i Ås og Frogn kommuner i Akershus. Vannets areal er 1,17 km² og det ligger 34 meter over havet. Tilsiget kommer fra Østensjøvannet og flere mindre bekker. Utløpet er Årungselva nordover til Bunnefjorden. På østsiden av vannet ved Syverrud er adkomsten til Årungen Rostadion riksanlegg. Sør for dette er østsiden tilrettelagt med turstier og rasteplasser. Førsteleddet i navnet kommer antakelig av norrønt ǫlr, 'or', og Årungen betyr i så fall 'sjøen der det vokser or omkring'. Vannet er grunt og næringsrikt, og tilsig fra landbruket gir høy risiko for oppblomstring av giftige blågrønnalger. Sjøen er likevel fiskerik, med gjedde, abbor, mort og ål, og det gjøres stadig forsøk på å bedre vannkvaliteten. Våtmarksområdet i sørenden er også viktig for dyre- og plantelivet, med flere rødlistede arter. Idrett Ved Årungens østre side ligger Årungen Rostadion, nasjonalanlegg for roing og padling. Ås IL arrangerer hver høst løpet Årungen Rundt. Se også Liste over innsjøer i Akershus Referanser